Document ID: 31986R0401

31986R0401
L 045/25
JURNALUL OFÍCIAL AL UNIUNII EUROPENE
REGULAMENTUL (CEE) NR. 401/86 AL COMISIEI
din 21 februarie 1986
de stabilire a normelor de aplicare pentru acordarea restituirilor la export pentru anumite produse agricole exportate sub formă de mărfuri nereglementate de anexa II la tratat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a pieței în sectorul cerealelor (1), astfel cum a fost modificat ultima dată prin Regulamentul (CEE) nr. 1018/84 (2), în special articolul 12 alineatul (2),
întrucât Regulamentul (CEE) nr. 3035/80 al Consiliului din 11 noiembrie 1980 de stabilire a regulilor generale pentru acordarea restituirilor la export pentru anumite produse agricole exportate sub formă de mărfuri nereglementate de anexa II la tratat și a criteriilor de stabilire a valorilor acestor restituiri (3), astfel cum a fost modificat ultima dată prin Regulamentul (CEE) nr. 1982/85 (4), prevede restituiri de export diferențiate pentru mărfurile care se încadrează la poziția nr. 19.03 a Tarifului Vamal Comun în funcție de destinația acestora; întrucât de la 19 iulie până la 1 noiembrie 1985, mărfurile respective au fost supuse unei restituiri la export, în momentul exportului spre Statele Unite ale Americii sau Canada, diferită față de cea aplicată la exportul spre alte țări terțe; întrucât Canada a fost inclusă la această măsură datorită relațiilor sale comerciale speciale cu Statele Unite ale Americii; întrucât condițiile de import în Statele Unite ale Americii au fost modificate la 1 noiembrie 1985 într-o măsură care justifică restabilirea unui nivel echitabil de competitivitate pentru exportatori pe piața acestor două țări terțe în cazul în care mărfurile exportate sunt introduse pentru consum după 1 noiembrie 1985;
întrucât măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
(1) Mărfurile care se încadrează la poziția nr. 19.03 din Tariful Vamal Comun, introduse pentru consum în Statele Unite ale Americii sau Canada după 1 noiembrie 1985 și pentru care restituirea a fost fixată în avans între 19 iulie și 31 octombrie 1985, sunt eligibile pentru rata de restituire aplicabilă altor țări terțe, în vigoare în ziua în care a fost depusă cererea pentru certificate de fixare în avans.
(2) Mărfurile care se încadrează la poziția nr. 19.03 din Tariful Vamal Comun, introduse pentru consum în Statele Unite ale Americii sau Canada după 1 noiembrie 1985 și pentru care restituirea nu a fost fixată în avans, sunt eligibile pentru rata de restituire aplicabilă altor țări terțe, în vigoare în ziua în care mărfurile au fost exportate.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 noiembrie 1985.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 februarie 1986.

Labels: 3
17
18